Juveskiulė

Juveskiulė () – miestas centrinėje Suomijos dalyje, Peijenės ežero šiaurės vakariniame krante, nuo Tamperės miesto nutolęs 147 km, nuo Helsinkio – 270 km. Miestas yra Vidurio Suomijos regiono ir Juveskiulės subregiono centras. Yra oro uostas, vidaus vandenų uostas. Veikia medienos apdirbimo, plaušienos ir popieriaus, elektrotechnikos, farmacijos, maisto pramonės, mašinų, transporto priemonių, metalo dirbinių gamybos, vilnų dažymo įmonės. Juveskiulės universitetas; Alvaro Alto, Suomijos amatų, Vidurio Suomijos, meno muziejai.

Dėl išplėtotos švietimo ir mokslo sistemos Juveskiulė vadinama Suomijos Atėnais. Šis miestas dar garsėja dėl daugybės architekto Alvaro Alto suprojektuotų pastatų ir kasmet čia vykstančių Suomijos ralio varžybų (Neste Oil Rally Finland), kurios yra Pasaulio ralio čempionato dalis (World Rally Chanpionship). Čia taip pat vyksta kasmetinis Juveskiulės menų festivalis (Jyväskylä Arts Festival).

Juveskiulės subregioną sudaro Juveskiulės, Hankasalmio, Laukos, Mūramės, Petejevesio, Toivakos ir Ūraineno savivaldybės. 2019 metų duomenimis, populiacija subregione siekė 186 252 žmonių. Juveskiulės mieste gyveno 142 400 žmonių.

Švietimas ir ugdymas 

Juveskiulė yra tradicinis Suomijos švietimo miestas. Istorinėje perspektyvoje, daugybė švietimo naujovių prasidėdavo būtent šiame mieste:
 Pirmasis licėjus, kuriame mokyta suomių kalba (1858).
 Pirmoji mokytojų kolegija, kurioje buvo dėstoma suomių kalba (1863).
 Pirmoji mergaičių mokykla, kurioje buvo mokoma suomių kalba (1864).
 Pirmasis vasaros universitetas Suomijoje (1914).

Dėl šių ir daugybės kitų priežasčių miestas užsitarnavo Suomijos Atėnų vardą.

Mokytojus ruošusi kolegija vėliau tapo Švietimo kolegija (1934), o dar vėliau išsiplėtė į įvairias studijų programas siūlantį Juveskiulės universitetą (Jyväskylän Yliopisto (1966)).

Juveskiulės universitetas yra vienas populiariausių universitetų Suomijoje. Bakalauro ir Magistro laipsnio studijų programose čia studijuoja beveik 16 000 studentų. Universitete taip pat galima įgyti Doktorantūros laipsnį skirtingose srityse. Universitetas visuomet buvo žinomas dėl puikaus studentų lavinimo, o pastaraisiais dešimtmečiais pelnė pagarbą ir kaip išplėtotų mokslinių tyrimų centras. Yra vienintelis universitetas Suomijoje, siūlantis universitetinį išsilavinimą sporto programose, ruošiantis fizinio lavinimo mokytojus ir trenerius. Universitetas taip pat kasmet paruošia daugiausiai IT (informacinės technologijos) specialistų.

Įskaičiuojant mokyklų mokinius, Juveskiulės taikomųjų mokslų universitetą ir Juveskiulės universitetą, mokinių ir studentų skaičius mieste siekia 40 000 ir dėl to Juveskiulė yra tituluojama studentų miestu.

Istorija 

Miestą 1837 m. kovo 22 d. įkūrė Rusijos Caras Nikolajus I. Miestas buvo pastatytas tarp Juvesjarvi ežero (Jyväsjärvi) ir Harju kalno. XX a. miestas išsiplėtė keletą kartų. Labiausiai dabartinė miesto išvaizda susiformavo po Suomijos ir Rusijos karo (1941–1944), kuomet pabėgėliai iš Karelijos ir kitų šalies rajonų atvyko į miestą ir pradėjo čia statytis namus.

Šiandien miestas vis dar auga (maždaug 1 000 naujų gyventojų per metus). Įdomu, bet tik trečdalis Juveskiulės gyventojų yra gimę šiame mieste.

Dėl trumpų atstumų ir plataus paslaugų rato, miestas vadinamas „mažu dideliu miestu“, kuriame visos aptarnavimo įstaigos, parduotuvės, mokyklos ir darbo vietos yra greitai pasiekiamos.

Juveskiulės miestas įsikūręs ežerų, miškų ir parkų apsuptyje, todėl gamtos apsaugai miesto gyventojai skiria ypatingą dėmesį.

Turizmas 

Juveskiulė – visais metų sezonais gyvybingas miestas. Kasmet čia organizuojama daugybė skirtingų nacionalinių ir tarptautinių konferencijų ir prekių mugių. Miesto lankytojai patys gali rinktis ar laiką leisti judriame miesto centre, klausantis gyvos muzikos, ar susipažinti su miesto istorija ir meniniais kūriniais vietiniuose muziejuose, apsilankyti teatre ar orkestre, ar tiesiog išsimuomoti užmiesčio namelį ir mėgautis gamta.

Mieste puikiai išplėtota susisiekimo sistema, įrengti viešbučiai, veikia daugybė parduotuvių ir restoranų.

Transportas 

Juveskiulės geležinkelių stotis (Jyväskylä railway station) siūlo tiesioginius maršrutus į Helsinkį, Tamperę, Turku, Pieksamakį ir daugybę kitų Suomijos miestų. Stotis buvo modernizuota 2002 metais.

Maždaug už 20 km. į šiaurę nuo miesto, įsikūręs Juveskiulės oro uostas (Jyvaskyla Airport). Uostas išplėstas 2004 ir jis siūlo tiesioginius skrydžius į Helsinkio-Vantos oro uostą (Helsinki-Vanta Airport).

Žymūs žmonės 
 Alvar Aalto, architektas.
 Mikko Hirvonen, ralio lenktynininkas.
 Matti Nykänen, slidininkas.
 Harri Rovanperä, ralio lenktynininkas.
 Raimo Summanen, ledo ritulio žaidėjas ir treneris.
 Henri Toivonen, ledo ritulio žaidėjas.
 Matti Vanhanen, Suomijos ministras pirmininkas (2003-).
 Laura Voutilainen, populiariosios muzikos atlikėja.
 Jack Smack, gitaristas.

Miestų partnerystė 
  Chalapa, Nikaragva. 
  Mudandziangas, Kinija.
  Kunmingas, Kinija.

Sportas 
 JJK Jyväskylä (futbolas)

Šaltiniai

Nuorodos 
 Juveskiulės miesto svetainė 
 Juveskiulės žemėlapis 
 Juveskiulės regiono turizmo informacijos svetainė 
 Juveskiulės universitetas

Suomijos miestai